Sklep Komisije

z dne 29. aprila 2004

o prehodnih ukrepih, ki naj bi jih uporabljali Estonija in Madžarska glede zbiranja snovi pri čiščenju odpadnih voda skladno z Uredbo (ES) št. 1774/2002 Evropskega parlamenta in Sveta

(Besedilo velja za EGP)

(2004/468/ES)

KOMISIJA EVROPSKIH SKUPNOSTI JE –

ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 2(3) Pogodbe,

ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 42 Akta,

ob upoštevanju naslednjega:

(1) Uredba (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi [1] opredeljuje nekatere zahteve glede čiščenja odpadnih voda iz obratov, ki ravnajo s snovmi kategorije 1 ali kategorije 2.

(2) Ustrezno je sprejeti prehodne ukrepe za omogočanje prehoda iz sedanjega režima v nekaterih novih državah članicah, ki v celoti ne izpolnjuje zahtev Uredbe (ES) št. 1774/2002 glede čiščenja odpadne vode.

(3) V skladu s tem je treba kot začasni ukrep odobriti odstopanje Estoniji do 31. avgusta 2004 in Madžarski do 1. maja 2005, da se jima omogoči, da dovolijo upravljavcem, da pri čiščenju odpadne vode še naprej uporabljajo nacionalne predpise za zbiranje snovi kategorije 1 in kategorije 2.

(4) Zaradi preprečevanje tveganja za zdravje živali in javno zdravje je v obdobju prehodnih ukrepov treba ohraniti ustrezne sisteme nadzora.

(5) Ukrepi, predvideni s tem sklepom, so v skladu z mnenjem Stalnega odbora za prehransko verigo in zdravstveno varstvo živali –

SKLENILA:

Člen 1

1. Z odstopanjem od poglavja IX Priloge II k Uredbi (ES) št. 1774/2002 lahko Estonija še naprej izdaja posamezna dovoljenja za zbiranje odpadne vode do najpozneje 31. avgusta 2004 in Madžarska do najpozneje 1. maja 2005 upravljavcem predelovalnih obratov, prostorov in klavnic iz člena 4(1)(d) in člena 5(1)(b) Uredbe (ES) št. 1774/2002 v skladu z nacionalnimi predpisi, če:

(a) se vsi živalski materiali iz navedenih predelovalnih obratov, prostorov in klavnic, ki se hranijo v obstoječih sistemih, zbirajo, prevažajo in odlagajo kot snovi kategorije 1 in kategorije 2, kakor je ustrezno, v skladu z Uredbo (ES) št. 1774/2002;

(b) se nacionalni predpisi uporabljajo le za prostore in opremo, ki so uporabljali ta pravila dne 1. maja 2004.

2. Pristojni organ sprejme potrebne ukrepe za nadzor, če pooblaščeni upravljavci prostorov in opreme izpolnjujejo pogoje, določene v členu 1.

Člen 2

1. Posamezna dovoljenja pristojnega organa za snovi, zbrane pri čiščenju odpadne vode se takoj in trajno odvzamejo vsem upravljavcem, prostorom ali opremi, če pogoji iz tega sklepa niso več izpolnjeni.

2. Pristojni organ odvzame vsa dovoljenja, izdana na podlagi člena 1(1), v Estoniji najpozneje do 31. avgusta 2004, na Madžarskem pa najpozneje do 1. maja 2005.

Pristojni organi ne izda dokončnega dovoljenja na podlagi Uredbe (ES) št. 1774/2002, če se ob svojem pregledu ne prepriča, da prostori in oprema iz člena 1 izpolnjujejo zahteve navedene uredbe.

3. Vse snovi, ki ne izpolnjujejo zahtev tega sklepa, se odlagajo v skladu z navodili pristojnega organa.

Člen 3

Estonija in Madžarska takoj sprejmeta in objavita ukrepe, potrebne za uskladitev s tem sklepom. O tem nemudoma obvestita Komisijo.

Člen 4

Ta sklep se uporablja ob upoštevanju in od datuma začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.

Uporablja se do 1. maja 2005.

V Bruslju, 29. aprila 2004

Za Komisijo

David Byrne

Član Komisije

[1] UL L 273, 10.10.2002, str. 1. Uredba, kakor je bila nazadnje spremenjena z Uredbo Komisije (ES) št. 668/2004 (UL L 112, 19.4.2004, str. 1).

--------------------------------------------------